তথ্যবিবরণী                                                                                         নম্বর : ৫৪৬

**চৌদ্দগ্রামের খামারিদের সর্বাত্মক সহযোগিতার আশ্বাস মৎস্য ও প্রাণিসম্পদ উপদেষ্টার**

চৌদ্দগ্রাম (কুমিল্লা), ৯ ভাদ্র (২৪ আগস্ট):

মৎস্য ও প্রাণিসম্পদ মন্ত্রণালয়ের উপদেষ্টা ফরিদা আখতার কুমিল্লার চৌদ্দগ্রাম উপজেলার বন্যা কবলিত এলাকার ক্ষতিগ্রস্ত মৎস্য খামার ও মুরগি খামার পরিদর্শন করেছেন।

উপদেষ্টা আজ উপজেলার বিভিন্ন এলাকায় খামার পরিদর্শন শেষে পানিবন্দি মানুষের মাঝে ত্রাণ বিতরণ করেন।

মৎস্য ও প্রাণিসম্পদ উপদেষ্টা চৌদ্দগ্রাম উপজেলার ফাল্গুনকরা, বাড়াইস, মুন্সিরহাট ইউনিউয়নে বন্যায়  ক্ষতিগ্রস্ত মৎস্য খামার পরিদর্শন করেন এবং মৎস্য চাষীদের সাথে কথা বলেন। এ সময় মৎস্য খামারিরা উপদেষ্টার কাছে সহজ শর্তে ব্যাংক ঋণ, পোনা মাছ সরবরাহ ও বিদ্যুৎ খাতে ভর্তুকি প্রদানের এবং ব্যাংকের কিস্তি  কয়েক মাসের জন্য স্থগিত রাখার অনুরোধ করেন। এরপর তিনি আটগ্রাম ও বাতিসার দৈনিক বাজারে ক্ষতিগ্রস্ত লেয়ার মুরগি খামার ও সোনালি মুরগি খামার পরিদর্শন করেন এবং ক্ষতিগ্রস্ত খামারিদের সাথে কথা বলেন।

উপদেষ্টা এ সময় খামারিদের ক্ষতি কাটিয়ে ওঠার জন্য সর্বাত্মক সহযোগিতার আশ্বাস দেন এবং একই সাথে নিরাপদ মৎস্য ও প্রাণিসম্পদ উৎপাদন নিশ্চিত করার বিষয়ে দিকনির্দেশনা প্রদান করেন।

পরিদর্শনকালে অন্যান্যের মধ্যে উপস্থিত ছিলেন মৎস্য ও প্রাণিসম্পদ মন্ত্রণালয়ের সচিব সাঈদ মাহমুদ বেলাল হায়দার, প্রাণিসম্পদ অধিদপ্তরের মহাপরিচালক ডা. মোহাম্মদ রেয়াজুল হক, মৎস্য অধিদপ্তরের মহারিচালক মোঃ জিল্লুর রহমান, যুগ্মসচিব ড. আবু নঈম মুহাম্মদ আব্দুছ ছবুর, যুগ্মসচিব মোসাম্মৎ জোহরা খাতুন, কুমিল্লা জেলা মৎস্য অফিসার বেলাল হোসেন, কুমিল্লা প্রাণিসম্পদ অফিসার চন্দন কুমার পোদ্দার, জেলা মৎস্য দপ্তর কুমিল্লার সিনিয়র সহকারী পরিচালক মেহেদী হাসান শাওন প্রমুখ।

#

বিবেকানন্দ/আকরাম/খায়ের/মোশারফ/রেজাউল/২০২৪/২১৩৬ ঘণ্টা

তথ্যবিবরণী নম্বর: ৫৪৫

**বন্যার্তদের সহায়তায় এক দিনের বেতন প্রদানের সিদ্ধান্ত সড়ক পরিবহন ও মহাসড়ক বিভাগের**

ঢাকা, ৯ ভাদ্র (২৪ আগস্ট):

  দেশের বন্যাকবলিত মানুষদের সহায়তায় অন্তর্বর্তীকালীন সরকারের প্রধান উপদেষ্টার ত্রাণ ও কল্যাণ তহবিলে এক দিনের বেতনের সমপরিমাণ অর্থ জমা দেওয়ার সিদ্ধান্ত নিয়েছে সড়ক পরিবহন ও মহাসড়ক বিভাগ এবং এর আওতাধীন দপ্তর-সংস্থার সকল কর্মকর্তা-কর্মচারী।

আজ এ সিদ্ধান্তের কথা জানান সড়ক পরিবহন ও মহাসড়ক বিভাগের সিনিয়র সচিব মোঃ এহছানুল হক।

নোবেল/আকরাম/খায়ের/ফেরদৌস/সঞ্জীব/আব্বাস/২০২৪/২২১০ ঘণ্টা

তথ্যবিবরণী নম্বর : ৫৪৪

টেলিভিশন চ্যানেলে স্ক্রল আকারে প্রচারের জন্য

**সকল ইলেকট্রনিক মিডিয়া**

ঢাকা, ৯ ভাদ্র (২৪ আগস্ট):

 সরকারি-বেসরকারি টিভি চ্যানেল-সহ অন্যান্য ইলেকট্রনিক মিডিয়ায় নিম্নোক্ত বার্তাটি স্ক্রল আকারে প্রচারের জন্য অনুরোধ করা হলো :

**মূলবার্তা:**

‘দেশের বন্যাপীড়িত মানুষের সহযোগিতার জন্য স্বরাষ্ট্র মন্ত্রণালয় (জননিরাপত্তা বিভাগ এবং সুরক্ষা সেবা বিভাগ) ও এর আওতাধীন সকল প্রতিষ্ঠানের কর্মকর্তা-কর্মচারীগণের এক দিনের মূল বেতন প্রধান উপদেষ্টার ত্রাণ ও কল্যাণ তহবিলে প্রদানের সিদ্ধান্ত গৃহীত হয়েছে- স্বরাষ্ট্র মন্ত্রণালয়।’

#

**ফয়সল/আকরাম/খায়ের/ফেরদৌস/সঞ্জীব/আব্বাস/২০২৪/২১৫৬ ঘণ্টা**

তথ্যবিবরণী     নম্বর: ৫৪৩

**আমদানিনির্ভর প্রকল্পের পরিবর্তে নবায়নযোগ্য জ্বালানিভিত্তিক প্রকল্প গ্রহণ করা হবে**

 **--বিদ্যুৎ ও জ্বালানি উপদেষ্টা**

ঢাকা, ৯ ভাদ্র (২৪ আগস্ট):

অন্তর্বর্তীকালীন সরকারের বিদ্যুৎ, জ্বালানি ও খনিজ সম্পদ উপদেষ্টা মুহাম্মদ ফাওজুল কবির খান আজ মানিকগঞ্জের শিবালয় উপজেলার পাটুরিয়ায় অবস্থিত ৩৫ মেগাওয়াট সোলার পাওয়ার প্লান্ট পরিদর্শন করেছেন।

প্লান্ট পরিদর্শনকালে উপদেষ্টা বলেন, এখন থেকে নবায়নযোগ্য জ্বালানির ওপর জোর দেওয়া হবে, আমদানিনির্ভর জ্বালানিভিত্তিক প্রকল্পের পরিবর্তে নবায়নযোগ্য জ্বালানিভিত্তিক প্রকল্প গ্রহণ করা হবে। তিনি বলেন, বেসরকারি খাতকে উৎসাহিত করা হবে তবে বেসরকারি খাতকে এখন থেকে প্রতিযোগিতার মাধ্যমে কাজ পেতে হবে। কথায় উন্নয়ন না করে প্রকৃত উন্নয়ন করার কথা ব্যক্ত করে তিনি বলেন, ‘অতীতকে নিয়ন্ত্রণ করা যায় না কিন্তু ভবিষ্যৎকে নিয়ন্ত্রণ করা যায়।’

ফাওজুল কবির খান বলেন, এই সরকার বহু ছাত্র- জনতার রক্তের ওপর প্রতিষ্ঠিত তাই এটি খুব শক্তিশালী সরকার। এই সরকার জনপ্রত্যাশা পূরণে কাজ করবে। প্রকৃত উন্নয়ন ও সেবা নিশ্চিত করার প্রত্যয় ব্যক্ত করে তিনি বলেন, ‘গত ১৬ বছর মানুষ কথা বলতে পারেনি এখন তারা সেটা বলতে পারবে। আগে সরকার কোনো প্রতিযোগিতা ছাড়া প্রকল্প নিয়েছিল। ফলে কোনো যাচাই না করেই বেশি মূল্যে প্রকল্প নেওয়া হয়েছে।’

বিদ্যুতের দাম কমানো হবে কিনা সাংবাদিকদের এমন প্রশ্নের জবাবে উপদেষ্টা বলেন, এখন এই খাতে বছরে ৪২ হাজার কোটি টাকার ভর্তুকি দিতে হচ্ছে। এখন থেকে কম দামে বিদ্যুৎ কেনার ব্যবস্থা করা হবে যাতে ভবিষ্যতে বিদ্যুতের দাম কমে যায়। তিনি আরো বলেন, এতদিন উন্নয়ন হয়েছে ঢাকা কেন্দ্রিক। এখন ঢাকার বাইরে মানুষের জন্য উন্নয়ন হবে। আঞ্চলিক উন্নয়নের ফলে জনগণ উন্নয়নের সুফল পাবে। এটা কোনো ঢাকার সরকার না, এটা কোনো দলের সরকার না উল্লেখ করে সকল বৈষম্য দূর করা এই সরকারের মূল লক্ষ্য বলে জানান তিনি।

বর্তমানে দেশের বন্যা প্রসঙ্গে উপদেষ্টা জানান, বন্যা কবলিত এলাকায় দুর্ঘটনা এড়াতে বিদ্যুৎ সংযোগ সাময়িক বন্ধ রয়েছে। বন্যা পরবর্তীতে ক্ষয়ক্ষতি নিরূপণ করে প্রয়োজনীয় ব্যবস্থা গ্রহণ করা হবে। বর্তমান সরকারের কাছে আলাদিনের চেরাগ নেই উল্লেখ করে তিনি বলেন, গত ১৬ বছরের অনিয়ম দুর্নীতি ১৬ দিনেই অপসারণ করা সম্ভব নয়। তবে সব সেক্টরের বৈষম্য নিরসনের জন্য আপ্রাণ চেষ্টা করে যাবো।

মানিকগঞ্জে পৌঁছে উপদেষ্টা ফাওজুল কবির খান প্রথমে পৌর এলাকায় বেউথা মিফতাহুল হাফিজিয়া কওমিয়া মাদ্রাসা ও এতিমখানা পরিদর্শন করে ছাত্রদের সঙ্গে কথা বলেন।

পরে উপদেষ্টা শিবালয় উপজেলার পাটুরিয়ায় অবস্থিত সোলার পাওয়ার প্লান্ট পরিদর্শন করেন। এরপর উপদেষ্টা মানিকগঞ্জ সার্কিট হাউজে উপস্থিত হলে জেলা পুলিশের একটি দল তাকে গার্ড অভ অনার প্রদান করেন। এরপর তিনি সার্কিট হাউজে মানিকগঞ্জ জেলা বিএনপি ও জামায়াতে ইসলামীর নেতৃবৃন্দসহ গণ্যমান্য ব্যক্তিবর্গদের সাথে মতবিনিময় করেন। এ সময় তিনি তাদের দাবিদাওয়া শোনেন এবং সংশ্লিষ্ট কর্মকর্তাদের তা দ্রুত সমাধানের নির্দেশনা দেন।

শেষে উপদেষ্টা ধামরাইয়ের ‘শৈলান প্রবীণ নিবাস’ পরিদর্শন করেন। এ সময় তাঁর সফরসঙ্গী হিসেবে জ্বালানি বিশেষজ্ঞ প্রফেসর রিজওয়ান খান, বিদ্যুৎ বিভাগের সিনিয়র সচিব মোঃ হাবিবুর রহমান, বাংলাদেশ বিদ্যুৎ উন্নয়ন বোর্ডের চেয়ারম্যান মোঃ মাহবুবুর রহমান, টেকসই ও নবায়নযোগ্য জ্বালানি উন্নয়ন কর্তৃপক্ষের চেয়ারম্যান মনিরা সুলতানা, মানিকগঞ্জের জেলা প্রশাসক রেহেনা আক্তার, সহকারী পুলিশ সুপারসহ ঊর্ধ্বতন কর্মকর্তারা উপস্থিত ছিলেন।

#

শফি/আকরাম/খায়ের/ফেরদৌস/মোশারফ/শামীম/২০২৪/২২১০ ঘণ্টা

তথ্যবিবরণী নম্বর: ৫৪২

**বন্যা এবং বৃষ্টিপাতের জরুরি তথ্য**

ঢাকা, ৯ ভাদ্র (২৪ আগস্ট):

বাংলাদেশ পানি উন্নয়ন বোর্ডের বন্যা পূর্বাভাস ও সতর্কীকরণ কেন্দ্রের বন্যা তথ্য কেন্দ্র থেকে শনিবার সন্ধ্যা ছ’টা পর্যন্ত দেওয়া জরুরি তথ্য :

১। দেশের উত্তর-পূর্বাঞ্চল, পূর্বাঞ্চল ও দক্ষিণ-পূর্বাঞ্চলের প্রধান নদীসমূহের পানি সমতল ধীর গতিতে হ্রাস পাচ্ছে।

২। বিপদসীমার উপর দিয়ে প্রবাহিত স্টেশন (সে.মি.): ৯টি

অমলশীদ (কুশিয়ারা) +১১, শেওলা (কুশিয়ারা) +০১, শেরপুর-সিলেট (কুশিয়ারা) +০৭, মারকুলী (কুশিয়ারা) +০১, মৌলভীবাজার (মনু) +৬৬, বাল্লা (খোয়াই) +২৫, কুমিল্লা (গোমতী) +৯২, রামগড় (ফেণী) +৩০, পরশুরাম (মুহুরি) - যোগাযোগ বিচ্ছিন্ন।

৩। বিপদসীমার নিচে: হবিগঞ্জ (খোয়াই), মনু রেলওয়ে ব্রিজ (মনু), দেবীদ্বার (গোমতী), নারায়ণহাট (হালদা), পাঁচপুকুরিয়া (হালদা)

৪। দেশের উজানে পানি সমতল বিপদসীমা তথ্য: মুহুরী (বিলোনিয়া-ত্রিপুরা) বিপদসীমার ১০৯ সেমি নিচে, বিগত ৩ ঘণ্টায় ৩ সে.মি. হ্রাস; গোমতী (অমরপুর): বিপদসীমা ৯ সেমি. উপর, বিগত ৩ ঘণ্টায় ৪ সে.মি. হ্রাস

৫। আজ সকাল ৯ টার পর দেশের উজানে উল্লেখযোগ্য বৃষ্টিপাত (মি.মি.): নেই

৬। আজ সকাল ৯ টার পর দেশের অভ্যন্তরে উল্লেখযোগ্য বৃষ্টিপাত (মি.মি.): নেই

৭। বিগত ৩ ঘণ্টায় পূর্বাঞ্চলীয় কুমিল্লা, ব্রাহ্মণবাড়িয়া ও ফেনী জেলার ভারতীয় ত্রিপুরা সীমান্তবর্তী অঞ্চলে এবং ত্রিপুরা প্রদেশের অভ্যন্তরীণ অববাহিকাসমূহে উল্লেখযোগ্য বৃষ্টিপাত পরিলক্ষিত হয়নি এবং উজানের নদ-নদীর পানি সমতল হ্রাস অব্যাহত আছে। ফলে বর্তমানে মৌলভীবাজার, হবিগঞ্জ, ফেনী, কুমিল্লা ও চট্টগ্রাম জেলার নিম্নাঞ্চলের বিদ্যমান বন্যা পরিস্থিতির উন্নতি অব্যাহত আছে।

৮। আবহাওয়া সংস্থাসমূহের তথ্য অনুযায়ী, আগামী ১৫ ঘন্টায় দেশের উত্তর-পূর্বাঞ্চল ও তৎসংলগ্ন উজানে ভারি বৃষ্টিপাতের সম্ভাবনা নেই। এ সময় উত্তর-পূর্বাঞ্চলের মৌলভীবাজার ও হবিগঞ্জ জেলার মনু, খোয়াই, ধলাই নদী সমূহের পানি সমতল হ্রাস পেতে পারে এবং সংলগ্ন নিম্নাঞ্চলের বন্যা পরিস্থিতির উন্নতি অব্যাহত থাকতে পারে।

৯। আবহাওয়া সংস্থাসমূহের তথ্য অনুযায়ী, আগামী ১৫ ঘন্টায় দেশের দক্ষিণ-পূর্বাঞ্চল, পূর্বাঞ্চল ও তৎসংলগ্ন উজানে ভারি বৃষ্টিপাতের সম্ভাবনা নেই। এ সময় এ অঞ্চলের ফেনী, কুমিল্লা ও চট্টগ্রাম জেলার মুহুরী, ফেনী, গোমতী, হালদা ইত্যাদি নদীসমূহের পানি সমতল হ্রাস পেতে পারে এবং সংলগ্ন নিম্নাঞ্চলের বন্যা পরিস্থিতির উন্নতি অব্যাহত থাকতে পারে।

১০। ব্রহ্মপুত্র-যমুনা নদীর পানি সমতল হ্রাস পাচ্ছে, গঙ্গা-পদ্মা নদীর পানি সমতল স্থিতিশীল আছে, উত্তরাঞ্চলের তিস্তা-ধরলা-দুধকুমার নদীসমূহের পানি সমতল সামগ্রিকভাবে স্থিতিশীল আছে, যা আগামী ৪৮ ঘন্টা পর্যন্ত অব্যাহত থাকতে পারে। দেশের উত্তর-পূর্বাঞ্চলের সুরমা-কুশিয়ারা নদীর পানি সমতল হ্রাস পাচ্ছে, যা আগামী ১৫ ঘন্টা অব্যাহত থাকতে পারে।

#

দীপংকর/আকরাম/খায়ের/ফেরদৌস/মোশারফ/আব্বাস/২০২৪/২১১৫ ঘণ্টা

তথ্যবিবরণী নম্বর: ৫৪১

ফেনী এবং কুমিল্লার বন্যাদুর্গত এলাকায় স্থানীয় সরকার উপদেষ্টা

**বন্যাদুর্গত এলাকায় তরুণদের ভূমিকা অবিস্মরণীয় হয়ে থাকবে**

কুমিল্লা, ৯ ভাদ্র (২৪ আগস্ট):

স্থানীয় সরকার, পল্লী উন্নয়ন ও সমবায় মন্ত্রণালয়ের উপদেষ্টা এ এফ হাসান আরিফ বলেছেন, বন্যাদুর্গত এলাকায় তরুণদের ভূমিকা অবিস্মরণীয় হয়ে থাকবে৷ দূরদূরান্ত থেকে তরুণরা যেভাবে উপদ্রুত এলাকায় এসে বন্যায় ক্ষতিগ্রস্ত মানুষের পাশে এসে দাঁড়িয়েছে তা প্রশংসনীয়।

স্থানীয় সরকার উপদেষ্টা আজ ফেনী এবং কুমিল্লার চৌদ্দগ্রামের বন্যাদুর্গত বিভিন্ন এলাকা পরিদর্শন শেষে বন্যায় ক্ষতিগ্রস্ত মানুষের মাঝে খাদ্য সামগ্রী এবং ঔষধ বিতরণকালে উপস্থিত সাংবাদিকদের প্রতি এসব কথা বলেন।

হাসান আরিফ জানান, দেশের বিভিন্ন জেলার চলমান আকস্মিক বন্যা পরিস্থিতি মোকাবিলায় সরকার সম্মিলিতভাবে সর্বশক্তি দিয়ে কাজ করছে। সকলের সহায়তায় দ্রুত ও কার্যকর পদক্ষেপ গ্রহণের মাধ্যমে দুর্গম এলাকাগুলো হতে মানুষকে উদ্ধার করা সম্ভব হচ্ছে। আশ্রয় কেন্দ্রে আগত মানুষের সেবায় সরকারের পাশাপাশি শিক্ষার্থী ও সাধারণ মানুষ স্বতঃস্ফূর্তভাবে কাজ করে যাচ্ছে।

উপদেষ্টা বলেন, ইতোমধ্যে উদ্ভূত বন্যা পরিস্থিতি মোকাবিলায় স্থানীয় সরকার বিভাগ থেকে জরুরি নির্দেশনা জারি করা হয়েছে। স্থানীয় সরকার বিভাগের সকল প্রতিষ্ঠানের কর্মকর্তা-কর্মচারীদের নিজ নিজ কর্মস্থলে উপস্থিত থেকে সংশ্লিষ্ট জেলা প্রশাসনের সাথে সমন্বয় করে কাজ করার নির্দেশ প্রদান করা হয়েছে। জনস্বাস্থ্য প্রকৌশল অধিদপ্তর থেকে বন্যাদুর্গত এলাকায় পানি বিশুদ্ধকরণ ট্যাবলেট প্রদান করা হচ্ছে।

বন্যায় নিমজ্জিত ফেনী এবং চৌদ্দগ্রামের বিভিন্ন স্থান পরিদর্শনকালে উপদেষ্টা ক্ষতিগ্রস্ত এলাকাবাসীর সাথে মতবিনিময় করেন৷ এসময় তিনি বন্যার্তদের আতঙ্কিত না হতে আশ্বস্ত করেন ৷ তিনি বলেন, প্রাকৃতিক এই দুর্যোগে আতঙ্কিত হওয়ার কোনো কারণ নেই ৷ সরকারের পর্যাপ্ত ত্রাণসামগ্রী আছে৷ বন্যা-পরবর্তী যে সমস্যা দেখা দিতে পারে তার জন্যও সরকার প্রস্তুত আছে৷ আশা করছি, সকলের সম্মিলিত প্রচেষ্টায় আমরা এই দুর্যোগ সফলতার সাথে মোকাবিলা করতে সক্ষম হবো।

পরিদর্শনকালে আরো উপস্থিত ছিলেন স্থানীয় সরকার প্রকৌশল অধিদপ্তরের প্রধান প্রকৌশলী মোঃ আলী আখতার হোসেন, স্থানীয় সরকার বিভাগের অতিরিক্ত সচিব ড. মোঃ আমিনুর রহমান এনডিসি, স্থানীয় সরকার প্রকৌশল অধিদপ্তরের প্রধান প্রকৌশলী তুষার মোহন সাধু খাঁ প্রমুখ।

#

পবন/আকরাম/খায়ের/মোশারফ/আব্বাস/২০২৪/২১১০ ঘণ্টা

তথ্যবিবরণী     নম্বর: ৫৪০

**রাঙ্গামাটির বানভাসি মানুষের পাশে পার্বত্য চট্টগ্রাম বিষয়ক উপদেষ্টা**

রাঙ্গামাটি, ৯ ভাদ্র (২৪ আগস্ট):

  পার্বত্য চট্টগ্রাম বিষয়ক উপদেষ্টা সুপ্রদীপ চাকমা রাঙ্গামাটিতে বন্যায় ক্ষতিগ্রস্ত মানুষের প্রতি সহযোগিতার হাত বাড়িয়ে দিতে সকলের প্রতি আহ্বান জানিয়েছেন।

উপদেষ্টা আজ রাঙ্গামাটির বাঘাইছড়িতে বন্যায় ক্ষতিগ্রস্ত পরিবারের সদস্যদের মাঝে ত্রাণ বিতরণকালে এ আহ্বান জানান।

বন্যায় ক্ষতিগ্রস্ত পরিবারের সদস্যদের তালিকা করে তাদেরকে পুনর্বাসনের জন্য সকল প্রকার সহযোগিতা প্রদান করা হবে বলে জানান উপদেষ্টা সুপ্রদীপ চাকমা। পার্বত্য চট্টগ্রামের মানুষের আর্থসামাজিক উন্নয়নেও কাজ করা হবে বলেন তিনি।

রাঙ্গামাটি বাঘাইছড়ি উপজেলা এফ ব্লক, মধ্যমপাড়া এলাকা ও উপজেলা কমপ্লেক্সে পুলিশের পক্ষ থেকে প্রায় ২ হাজার পরিবারের মাঝে চাল, ডাল, তেল, শুকনো খাবার সহ বিভিন্ন রকমের ত্রাণ সহায়তা প্রদান করা হয়।

এ সময় অন্যান্যের মধ্যে পার্বত্য চট্টগ্রাম বিষয়ক মন্ত্রণালয়ের যুগ্মসচিব কংকন চাকমা, রাঙ্গামাটি জেলার জেলা প্রশাসক মোহাম্মদ মোশাররফ হোসেন খান, পুলিশ সুপার মীর আবু তৌহিদ, অতিরিক্ত জেলা প্রশাসক মোঃ সাইফুল ইসলাম, অতিরিক্ত পুলিশ সুপার বাঘাইছড়ি সার্কেল মোঃ আব্দুল আওয়াল, বাঘাইছড়ি উপজেলা নির্বাহী কর্মকর্তা শিরিন আক্তার-সহ আরো অনেকেই উপস্থিত ছিলেন।

#

 রেজুয়ান/আকরাম/খায়ের/ফেরদৌস/সঞ্জীব/শামীম/২০২৪/১৯২০ঘণ্টা

তথ্যবিবরণী     নম্বর: ৫৩৯

**জনগণের প্রত্যাশা পূরণে গণকর্মচারীদের কাজ করতে হবে**

 **- পরিবেশ ও পানি সম্পদ উপদেষ্টা**

ঢাকা, ৯ ভাদ্র (২৪ আগস্ট):

পরিবেশ, বন ও জলবায়ু পরিবর্তন মন্ত্রণালয় ও পানি সম্পদ উপদেষ্টা সৈয়দা রিজওয়ানা হাসান বলেছেন, জনগণের প্রত্যাশা পূরণে সকল গণকর্মচারীকে কাজ করতে হবে। সকল জনপ্রত্যাশা পূরণ করতে না পারলেও প্রয়োজনে পাশে দাঁড়াতে হবে, যোগাযোগ রেখে কাজ করতে হবে। একজন গণকর্মচারীকে ২৪ ঘণ্টার জন্য জনসেবা দিতে প্রস্তুত থাকতে হবে। জনগণকে সাথে নিয়ে কাজ করতে পারবে।

গতকাল হবিগঞ্জের চুনারুঘাট উপজেলা পরিষদ মিলনায়তনে অনুষ্ঠিত মতবিনিময় সভায় প্রধান অতিথির বক্তব্যে পানি সম্পদ উপদেষ্টা এসব কথা বলেন।

সৈয়দা রিজওয়ানা বলেন, সরকারি দপ্তরের কার্যক্রম সম্পর্কে জনগণকে অবহিত রাখতে হবে, সকল কর্মকাণ্ডের তথ্য ওয়েবসাইটে হালনাগাদ করতে হবে। তথ্য অধিকার আইন অনুযায়ী তথ্য দিতে হবে। পাহাড়, টিলা রক্ষা করতে হবে। উপদেষ্টা এসময় হবিগঞ্জের পানি উন্নয়ন বোর্ড অফিসের সামনের পুকুরের প্রয়োজনীয় সংস্কার করতে নির্দেশনা প্রদান করে বলেন, এ কাজে শিক্ষার্থী ও জনগণের সহায়তা গ্রহণ করতে হবে।

হবিগঞ্জের ভারপ্রাপ্ত জেলা প্রশাসক প্রভাংশু সোম মহানের সভাপতিত্বে এবং চুনারুঘাট উপজেলা নির্বাহী অফিসার আয়েশা আক্তারের সঞ্চালনায় অনুষ্ঠিত মতবিনিময় সভায় পরিবেশ অধিদপ্তর, বন অধিদপ্তর, পানি উন্নয়ন বোর্ডসহ জেলা ও উপজেলা পর্যায়ের বিভিন্ন দপ্তরের কর্মকর্তা, জনপ্রতিনিধি, গণমাধ্যম প্রতিনিধি উপস্থিত ছিলেন।

#

দীপংকর/আকরাম/খায়ের/ফেরদৌস/মোশারফ/শামীম/২০২৪/১৯২০ঘণ্টা

তথ্যবিবরণী     নম্বর: ৫৩৮

**ফেনী জেলার মোবাইল নেটওয়ার্ক সচল রাখতে বিনামূল্যে**

**জেনারেটরের ডিজেল সরবরাহের নির্দেশনা তথ্যপ্রযুক্তি উপদেষ্টার**

ফেনী, ৯ ভাদ্র (২৪ আগস্ট):

জেনারেটরের মাধ্যমে মোবাইল নেটওয়ার্ক টাওয়ার সচল রাখতে বিনামূল্যে ডিজেল সরবরাহের ব্যবস্থা করার জন্য বিটিআরসিকে নির্দেশ প্রদান করেছেন ডাক, টেলিযোগাযোগ ও তথ্যপ্রযুক্তি উপদেষ্টা মো. নাহিদ ইসলাম।

উপদেষ্টা বলেন, বিদ্যুৎ না থাকায় ফেনী জেলার মোবাইল নেটওয়ার্ক টাওয়ার সচল রাখতে জেনারেটর ব্যবহার করা হচ্ছে এবং তাতে প্রচুর ডিজেলের প্রয়োজন হচ্ছে। বর্তমানে বন্যা পরিস্থিতিতে মোবাইল নেটওয়ার্ক টাওয়ারগুলো সচল রাখা অত্যন্ত জরুরি। বিটিআরসিকে মোবাইল নেটওয়ার্ক টাওয়ার সচল রাখতে মোবাইল অপারেটর কর্তৃক জেলায় স্থাপিত জেনারেটরগুলোর প্রয়োজনীয় ডিজেল বিনামূল্যে প্রদান করার নির্দেশনা দেওয়া হয়েছে।

উল্লেখ্য, প্রতি ঘণ্টায় পোর্টেবল জেনারেটর (পিজি) (৭৫ কেভি) এবং জেনারেটর (ডিজি) ৩০ কেভিতে ডিজেল ব্যবহৃত হয় যথাক্রমে ২ দশমিক ৩ লিটার ও ৪ দশমিক ৪ লিটার। এই হিসেবে ৭৮ টি জেনারেটরে প্রতিদিন ৬ হাজার ৫৫২ লিটার ডিজেল ব্যবহৃত হয়, যার মূল্য ৭ লাখ ১৪ হাজার ১৬৮ টাকা এবং ৭ দিনে ৪৫ হাজার ৮৬৪ লিটার, যার মূল্য ৪৯ লক্ষ ৯৯ হাজার ১৭৬ টাকা।

ডাক, টেলিযোগাযোগ ও তথ্যপ্রযুক্তি উপদেষ্টা বিদ্যুৎ পরিস্থিতি স্বাভাবিক হওয়ার আগ পর্যন্ত বিটিআরসি তাদের সামাজিক দায়বদ্ধতা ফান্ড (এসওএফ) থেকে এই টাকা প্রদানের নির্দেশ দেন।

#

জসীম/আকরাম/খায়ের/ফেরদৌস/সঞ্জীব/শামীম/২০২৪/১৯৪০ঘণ্টা

তথ্যবিবরণী                                                                                         নম্বর : ৫৩৭

**ফেনীতে বন্যাদুর্গতদের মাঝে দুর্যোগ ব্যবস্থাপনা ও ত্রাণ উপদেষ্টা**

ফেনী, ৯ ভাদ্র (২৪ আগস্ট):

দুর্যোগ ব্যবস্থাপনা ও ত্রাণ উপদেষ্টা ফারুক ই আজম, বীর প্রতীক আজ ফেনী জেলার পরশুরাম ও ফুলগাজী উপজেলার বিভিন্ন বন্যাদুর্গত এলাকা পরিদর্শন করেছেন। তিনি বলেন, এবার ফেনীতে যে বন্যা হয়েছে তা অপ্রত্যাশিত এ থেকে আমাদের শিক্ষা নিতে হবে। তিনি বন্যায় ক্ষতিগ্রস্ত মানুষদের সহযোগিতা করার জন্য সকলের প্রতি আহ্বান জানান।

উপদেষ্টা আজ ফেনী জেলা প্রশাসকের কার্যালয়ে জেলা প্রশাসন, সেনাবাহিনী, নৌবাহিনী, সুশীল সমাজ, সাংবাদিক, ছাত্র ও স্থানীয় জনসাধারণের সাথে মতবিনিময়কালে এ আহ্বান জানান।

বন্যার ভয়াবহতার কথা উল্লেখ করে উপদেষ্টা বলেন, বাংলাদেশের নদী, খাল-বিল, ভরাট এবং অপরিকল্পিত আবাসন নির্মাণের ফলে বৃষ্টি ও ওপার থেকে আসা পানি জমে বন্যা হচ্ছে।

উপদেষ্টা সারা দিন জেলা প্রশাসক কার্যালয়ে অবস্থান করে ত্রাণ কার্যক্রম মনিটরিং করেন। উপদেষ্টা বলেন, পর্যাপ্ত ত্রাণ আছে। বন্যায় দুর্গতদের খোঁজ খবর নেয়া-সহ তাদের মাঝে দ্রুত ত্রাণ পৌঁছে দেয়ার জন্য সংশ্লিষ্টদের নির্দেশনা দেন।

এর আগে উপদেষ্টা ফেনী পুলিশ সুপারের কার্যালয়ে পুলিশ সদস্যদের উদ্দেশ্যে বক্তৃতা করেন। তিনি পুলিশকে জনগণের প্রিয় মানুষ হিসেবে দায়িত্ব পালনের জন্য সকলের প্রতি আহ্বান জানান।

#

এনায়েত/আকরাম/খায়ের/ফেরদৌস/সঞ্জীব/রেজাউল/২০২৪/২০২২ ঘণ্টা

তথ্যবিবরণী নম্বর: ৫৩৬

**বন্যাদুর্গত এলাকায় ক্ষয়ক্ষতির পরিমাণ দ্রুত নির্ধারণ ও পুনর্বাসনের আহ্বান কৃষি উপদেষ্টার**

ঢাকা, ৯ ভাদ্র (২৪ আগস্ট):

বন্যাদুর্গত এলাকায় কৃষি খাতে ক্ষয়ক্ষতির প্রকৃত পরিমাণ দ্রুত নির্ধারণ করে প্রয়োজনীয় সহযোগিতা ও পুনর্বাসনের আহ্বান জানিয়েছেন স্বরাষ্ট্র ও কৃষি উপদেষ্টা লেফটেন্যান্ট জেনারেল মোঃ জাহাঙ্গীর আলম চৌধুরী (অব.)।

উপদেষ্টা আজ রাজধানীর বাংলাদেশ সচিবালয়ে কৃষি মন্ত্রণালয়ের সম্মেলন কক্ষে মন্ত্রণালয়ের আওতাধীন দপ্তর ও সংস্থাগুলোর প্রধানগণ ও মন্ত্রণালয়ের ঊর্ধ্বতন কর্মকর্তাবৃন্দের সঙ্গে মতবিনিময়কালে এ আহ্বান জানান। কৃষি মন্ত্রণালয়ের সচিব ড. মোহাম্মদ এমদাদ উল্লাহ মিয়ান এসময় উপস্থিত ছিলেন।

কৃষি উপদেষ্টা বলেন, আমাদের প্রধান অগ্রাধিকার হচ্ছে বন্যাদুর্গত এলাকায় লক্ষ্যমাত্রা অনুযায়ী আমন ধানের উৎপাদন নিশ্চিত করা। তা সম্ভব না হলে শাকসবজিসহ উপযোগী রবিশস্য উৎপাদন বৃদ্ধি করা। তিনি বলেন, আমাদের লক্ষ্য হলো কৃষি উৎপাদন যথাসম্ভব বৃদ্ধি করা। সেজন্য আবাদযোগ্য সকল জমি চাষের আওতায় আনতে হবে। উপদেষ্টা এসময় বীজ ও সারসহ অন্যান্য কৃষি উপকরণের জোগান নিশ্চিতকরণ, বীজতলা তৈরি এবং সার্বিক প্রস্তুতি ও করণীয় নির্ধারণ করতে মন্ত্রণালয়ের সংশ্লিষ্টদের নির্দেশনা প্রদান করেন।

লেফটেন্যান্ট জেনারেল মোঃ জাহাঙ্গীর আলম চৌধুরী (অব.) বলেন, বন্যা-পরবর্তী পুনর্বাসনকালে কৃষি উৎপাদন নিশ্চিতকরণে কৃষি কর্মকর্তাদের সক্রিয়ভাবে মাঠে থেকে কৃষকদের প্রয়োজনীয় সাহায্য-সহযোগিতা করে যেতে হবে। তিনি এ সময় মাঠ পর্যায়ের কর্মকর্তাদের নিয়মিত কর্মস্থলে উপস্থিতি নিশ্চিতকরণে সংশ্লিষ্ট কর্তৃপক্ষকে নির্দেশ দেন।

কৃষি উপদেষ্টা বলেন, বন্যার পানি নেমে যাওয়ার পর রাস্তাঘাট ও অন্যান্য অবকাঠামোর জন্য কৃষি জমিতে জলাবদ্ধতা সৃষ্টি হলে তা নিরসনে দ্রুত পদক্ষেপ নিতে হবে। প্রয়োজনে সংশ্লিষ্ট দপ্তর ও বিভাগের সহযোগিতা নিয়ে সাময়িকভাবে রাস্তা কেটে বা সুবিধাজনক উপায়ে জলাবদ্ধতা নিরসনের ব্যবস্থা করতে হবে।

সভায় কৃষি সচিব দেশের বন্যাকবলিত মানুষদের সহায়তায় সরকারের প্রধান উপদেষ্টার ত্রাণ তহবিলে কৃষি মন্ত্রণালয়ের সকল কর্মকর্তা-কর্মচারীর এক দিনের বেতনের সমপরিমাণ অর্থ জমা দেওয়ার সিদ্ধান্তের কথা জানান। উপদেষ্টা এ সিদ্ধান্তের প্রশংসা করেন ও সকলকে নিজেদের সাধ্য অনুযায়ী এ দুর্যোগকালীন সহযোগিতার আহ্বান জানান।

সভায় দেশের বিভিন্ন এলাকায় চলমান বন্যায় ক্ষয়ক্ষতি মোকাবিলায় করণীয় ও প্রস্তুতি বিষয়ে নিম্নবর্ণিত সিদ্ধান্তসমূহ গৃহীত হয়:

ক) বন্যা কবলিত এলাকার কৃষি ফসলের প্রকৃত ক্ষয়ক্ষতি বিশেষ করে বন্যার পানি নেমে যাওয়ার অব্যবহিত পরে রোপা আমনের বীজতলা, রোপিত আমন এবং দন্ডায়মান আউশ ধানসহ অন্যান্য ফসলের ক্ষয়ক্ষতি নিরূপণ করতে হবে। এক্ষেত্রে বাংলাদেশের প্রধান ফসল ধান চাষকে অগ্রাধিকার দিতে হবে। ধান পুনর্বাসন কর্মসূচি প্রদানের পর প্রয়োজনীয়তার নিরিখে পুনর্বাসনের জন্য আগাম শীতকালীন সবজি কর্মসূচিও দেওয়া হবে;

খ) বিভিন্ন দপ্তর, সংস্থা ও প্রতিষ্ঠানের আওতাভুক্ত নিজস্ব উঁচু জমিতে রোপা আমন ধানের বীজতলা দ্রুততম সময়ের মধ্যে প্রস্তুত করার ব্যবস্থা গ্রহণ করতে হবে;

গ) বন্যায় কৃষির ক্ষয়ক্ষতির তথ্য সংগ্রহের জন্য কৃষি সম্প্রসারণ অধিদপ্তরের কন্ট্রোল রুমের কার্যক্রমের অব্যাহত রাখতে হবে;

ঘ) কৃষি মন্ত্রণালয়ের আওতাধীন দপ্তর ও সংস্থার নিকট রোপা আমন ধানের বীজের স্টক সংক্রান্ত তথ্যাবলি সংগ্রহ করতে হবে এবং মন্ত্রণালয়ের সাথে সমন্বয় করে কৃষি বিশ্ববিদ্যালয়সহ বিভিন্ন প্রতিষ্ঠানের কৃষি পুনর্বাসন ও সহায়তা কার্যক্রমের তথ্যাবলি সংগ্রহ করতে হবে;

ঙ) বিএডিসি ও বিনাসহ অন্যান্য সকল সরকারি-বেসরকারি প্রতিষ্ঠান আমন বীজ সংগ্রহ করে বীজতলা প্রস্তুতকরণের জন্য দায়িত্বপ্রাপ্ত দপ্তর ও সংস্থার নিকট অবিলম্বে সরবরাহ করবে;

চ) যথাসম্ভব বন্যা কবলিত এলাকার নিকটতম এলাকায় বীজতলা প্রস্তুত করতে হবে;

ছ) মাঠ পর্যায়ে কৃষি সম্প্রসারণ কর্মকর্তা ও উপসহকারী কৃষি কর্মকর্তাগণকে বন্যা-উত্তর কৃষি পুনর্বাসনের কার্যক্রম দ্রুততার সাথে শুরু করার জন্য এখন হতে সক্রিয় রাখতে হবে;

জ) বন্যা কবলিত এলাকায় ব্লক এবং উপজেলাভিত্তিক পুনর্বাসন পরিকল্পনা গ্রহণ করতে হবে;

ঝ) বন্যায় কৃষির ক্ষয়ক্ষতির তথ্যাদি এবং মাঠ পর্যায়ের কৃষকদের সচেতন করার জন্য কৃষি তথ্য সার্ভিসকে সামগ্রিক কৃষি পুর্নবাসন কার্যক্রমের বিষয়ে তথ্য চিত্র প্রস্তুত করতে হবে;

ঞ) সামগ্রিক কার্যক্রম পরিচালনার জন্য কৃষি মন্ত্রণালয়ের অতিরিক্ত সচিব (সম্প্রসারণ অনুবিভাগ) সমন্বয়কের দায়িত্ব পালন করবেন।

#

ফয়সল/আকরাম/খায়ের/মোশারফ/আব্বাস/২০২৪/১৯৪৩ ঘণ্টা

তথ্যবিবরণী                                                                                         নম্বর : ৫৩৫

**সাধারণ আনসারদের দাবির প্রেক্ষিতে গৃহীত সরকারের সিদ্ধান্ত**

ঢাকা, ৯ ভাদ্র (২৪ আগস্ট):

সাধারণ আনসারদের দাবি-দাওয়া সম্পর্কে প্রধান উপদেষ্টা অবহিত হয়েছেন। সাধারণ আনসার কর্তৃক উত্থাপিত দাবি-দাওয়াসমূহ সরকার গভীর মনোযোগ ও সহানুভূতির সাথে পর্যালোচনা করেছে। প্রাথমিকভাবে কিছু দাবি যৌক্তিক প্রতীয়মান হয়েছে।

স্বরাষ্ট্র মন্ত্রণালয়ের জননিরাপত্তা বিভাগ প্রেরিত এক প্রেস বিজ্ঞপ্তিতে এ তথ্য জানানো হয়।

বিজ্ঞপ্তিতে আরো বলা হয়, এ প্রেক্ষিতে সরকার সিদ্ধান্ত গ্রহণ করেছে যে, সাধারণ আনসারদের ৩ বছর চাকরিকালের পর যে বিশ্রাম দেওয়া হয়, সে ক্ষেত্রে বিশ্রাম না দিয়ে চাকরি অব্যাহত রাখার বিষয়টি পরীক্ষা করা হবে; আপতত সাধারণ আনসার হিসেবে নতুন কোনো নিয়োগ দেওয়া হবে না।

সাধারণ আনসারদের প্রতিনিধি-সহ আনসার ও ভিডিপি মহাপরিচালকের নেতৃত্বে গঠিত কমিটি সাধারণ আনসার কর্তৃক উত্থাপিত যাবতীয় দাবি-দাওয়াসমূহ পর্যালোচনা করে যৌক্তিক সুপারিশ প্রণয়ন করে সাত কার্যদিবসের মধ্যে সরকারের নিকট প্রতিবেদন পেশ করবে।

উক্ত কমিটির প্রতিবেদন পাওয়ার পর একটি আন্তঃমন্ত্রণালয় কমিটি প্রাপ্ত সুপারিশ পরীক্ষান্তে বাস্তবায়নের কর্মপন্থা নির্ধারণ করে পরবর্তী কার্যক্রম গ্রহণের জন্য সরকারের নিকট প্রতিবেদন পেশ করবে।

আশা করি, এর মাধ্যমে সাধারণ আনসারদের দাবি-দাওয়ার বিষয়ে যৌক্তিক ও গ্রহণযোগ্য সমাধান পাওয়া যাবে।

মনে রাখা দরকার যে, আনসার ভিডিপি একটি সুশৃঙ্খল বাহিনী। ঐতিহ্যবাহী এ সুশৃঙ্খল বাহিনীর সুনাম ও ভাবমূর্তি ক্ষুণ্ন হয় এমন কোনো কাজ করা উচিত হবে না। এ প্রেক্ষিতে সকল সাধারণ আনসার সদস্যকে স্ব স্ব কর্মস্থলে ফিরে গিয়ে কাজে যোগদানের জন্য আহ্বান জানানো হচ্ছে।

উল্লেখ্য মুষ্টিমেয় ক’জন উস্কানিদাতা এই সুশৃঙ্খল বাহিনীতে বিশৃঙ্খলা সৃষ্টির চেষ্টা করছে। সরকার প্রয়োজনে তাদের বিরুদ্ধে আইনগত ব্যবস্থা গ্রহণ করতে দ্বিধা করবে না।

#

আবদুল মোমেন/আকরাম/খায়ের/ফেরদৌস/সঞ্জীব/রেজাউল/২০২৪/২০১৮ ঘণ্টা

তথ্যবিবরণী     নম্বর: ৫৩৪

**বন্যার্তদের সহায়তায় এক দিনের বেতন প্রদান করবে**

**স্বরাষ্ট্র মন্ত্রণালয়ের কর্মকর্তা-কর্মচারীবৃন্দ**

ঢাকা, ৯ ভাদ্র (২৪ আগস্ট):

দেশের বন্যাকবলিত মানুষদের সহায়তায় সরকারের প্রধান উপদেষ্টার ত্রাণ ও কল্যাণ তহবিলে এক দিনের বেতনের সমপরিমাণ অর্থ জমা দেবে স্বরাষ্ট্র মন্ত্রণালয়ের জননিরাপত্তা ও সুরক্ষা সেবা বিভাগ এবং এর আওতাধীন দপ্তর-সংস্থার সকল কর্মকর্তা-কর্মচারীবৃন্দ।

আজ এ সিদ্ধান্তের কথা জানান জননিরাপত্তা বিভাগের সিনিয়র সচিব ড. মোহাম্মদ আবদুল মোমেন।

সিনিয়র সচিব বলেন, ‘স্বরাষ্ট্র মন্ত্রণালয় ও এর আওতাধীন দপ্তর-সংস্থার সকল কর্মকর্তা-কর্মচারী এক দিনের বেতন প্রধান উপদেষ্টার ত্রাণ ও কল্যাণ তহবিলে জমা দেবেন।' তিনি দেশের এ সংকটকালে সবাইকে নিজেদের সামর্থ্য অনুযায়ী সহযোগিতার আহ্বান জানান।

#

ফয়সল/আকরাম/খায়ের/ফেরদৌস/সঞ্জীব/শামীম/২০২৪/১৯৪০ঘণ্টা

তথ্যবিবরণী নম্বর : ৫৩৩

টেলিভিশন চ্যানেলে স্ক্রল আকারে প্রচারের জন্য

**সকল ইলেকট্রনিক মিডিয়া**

ঢাকা, ৯ ভাদ্র (২৪ আগস্ট):

 সরকারি-বেসরকারি টিভি চ্যানেল-সহ অন্যান্য ইলেকট্রনিক মিডিয়ায় নিম্নোক্ত বার্তাটি স্ক্রল আকারে প্রচারের জন্য অনুরোধ করা হলো :

**মূলবার্তা:**

‘বন্যার্তদের জন্য এক দিনের বেতন প্রদান করবে কৃষি মন্ত্রণালয়ের কর্মকর্তা-কর্মচারীবৃন্দ।’

#

**জাকির/আকরাম/খায়ের/ফেরদৌস/সঞ্জীব/আব্বাস/২০২৪/১৯১০ ঘণ্টা**

তথ্যবিবরণী নম্বর : ৫৩২

টেলিভিশন চ্যানেলে স্ক্রল আকারে প্রচারের জন্য

**সকল ইলেকট্রনিক মিডিয়া**

ঢাকা, ৯ ভাদ্র (২৪ আগস্ট):

 সরকারি-বেসরকারি টিভি চ্যানেল-সহ অন্যান্য ইলেকট্রনিক মিডিয়ায় নিম্নোক্ত বার্তাটি স্ক্রল আকারে প্রচারের জন্য অনুরোধ করা হলো :

**মূলবার্তা:**

‘বন্যায় ক্ষতিগ্রস্তদের সহায়তায় তথ্য ও সম্প্রচার মন্ত্রণালয় এবং অধীন দপ্তর ও সংস্থাসমূহের সকল সদস্য এক দিনের বেতন প্রধান উপদেষ্টার ত্রাণ ও কল্যাণ তহবিলে প্রদান করবে- তথ্য ও সম্প্রচার মন্ত্রণালয় ।’

#

**আকরাম/খায়ের/ফেরদৌস/সঞ্জীব/আব্বাস/২০২৪/১৯০৫ ঘণ্টা**

তথ্যবিবরণী নম্বর : ৫৩১

টেলিভিশন চ্যানেলে স্ক্রল আকারে প্রচারের জন্য

**সকল ইলেকট্রনিক মিডিয়া**

ঢাকা, ৯ ভাদ্র (২৪ আগস্ট):

 সরকারি-বেসরকারি টিভি চ্যানেল-সহ অন্যান্য ইলেকট্রনিক মিডিয়ায় নিম্নোক্ত বার্তাটি স্ক্রল আকারে প্রচারের জন্য অনুরোধ করা হলো :

**মূলবার্তা:**

‘বন্যায় ক্ষতিগ্রস্তদের সহায়তায় মন্ত্রিপরিষদ বিভাগ এবং মাঠ প্রশাসনের সকল সদস্যের এক দিনের বেতন প্রধান উপদেষ্টার ত্রাণ ও কল্যাণ তহবিলে প্রদানের সিদ্ধান্ত হয়েছে --সচিব, সমন্বয় ও সংস্কার, মন্ত্রিপরিষদ বিভাগ।’

#

**আকরাম/খায়ের/ফেরদৌস/সঞ্জীব/আব্বাস/২০২৪/১৯০৭ ঘণ্টা**

তথ্যবিবরণী নম্বর : ৫৩০

টেলিভিশন চ্যানেলে স্ক্রল আকারে প্রচারের জন্য

**সকল ইলেকট্রনিক মিডিয়া**

ঢাকা, ৯ ভাদ্র (২৪ আগস্ট):

 সরকারি-বেসরকারি টিভি চ্যানেল-সহ অন্যান্য ইলেকট্রনিক মিডিয়ায় নিম্নোক্ত বার্তাটি স্ক্রল আকারে প্রচারের জন্য অনুরোধ করা হলো :

**মূলবার্তা:**

‘সাধারণ আনসার সদস্যদের দাবি-দাওয়ার বিষয়ে আন্দোলনকারীদের সমন্বয়ে উচ্চ পর্যায়ের কমিটির মাধ্যমে যৌক্তিক ও গ্রহণযোগ্য সমাধানের প্রক্রিয়া শুরু। সকল সাধারণ আনসার সদস্যদের অনতিবিলম্বে কর্মস্থলে যোগদানের নির্দেশ-স্বরাষ্ট্র মন্ত্রণালয়।’

#

**ফয়সল/আকরাম/খায়ের/ফেরদৌস/সঞ্জীব/আব্বাস/২০২৪/১৮৪০ ঘণ্টা**

তথ্যবিবরণী                                                                                         নম্বর : ৫২৯

**বন্যার্তদের সহায়তায় এক দিনের বেতন প্রদান করবে তথ্য ও সম্প্রচার মন্ত্রণালয়**

**এবং ডাক, টেলিযোগাযোগ ও তথ্যপ্রযুক্তি মন্ত্রণালয়ের কর্মকর্তা-কর্মচারীরা**

ঢাকা, ৯ ভাদ্র (২৪ আগস্ট):

দেশের বন্যাকবলিত মানুষদের সহায়তায় অন্তর্বর্তীকালীন সরকারের প্রধান উপদেষ্টার ত্রাণ ও কল্যাণ তহবিলে এক দিনের বেতনের সমপরিমাণ অর্থ প্রদান করবে তথ্য ও সম্প্রচার মন্ত্রণালয় এবং ডাক, টেলিযোগাযোগ ও তথ্যপ্রযুক্তি মন্ত্রণালয় ও এর আওতাধীন দপ্তর, সংস্থাসমূহের কর্মকর্তা কর্মচারীরা। আজ এ তথ্য জানান মন্ত্রণালয়ের দায়িত্বপ্রাপ্ত উপদেষ্টা মোঃ নাহিদ ইসলাম।

উপদেষ্টা জানান, তথ্য ও সম্প্রচার মন্ত্রণালয় এবং ডাক, টেলিযোগাযোগ ও তথ্যপ্রযুক্তি মন্ত্রণালয়ের কর্মকর্তাদের সাথে বন্যা পরিস্থিতি নিয়ে পৃথক আলোচনার সময় কর্মকর্তারা স্বতঃস্ফূর্তভাবে একদিনের বেতন প্রধান উপদেষ্টার ত্রাণ ও কল্যাণ তহবিলে প্রদানের ইচ্ছা প্রকাশ করেন।

উত্তোলিত অর্থ উপদেষ্টার নিকট আগামী ২৫ আগস্ট হস্তান্তর করা হবে।

#

জসীম/খায়ের/ফেরদৌস/সঞ্জীব/রেজাউল/২০২৪/১৮৪০ ঘণ্টা

তথ্যবিবরণী                                                                                         নম্বর : ৫২৮

**স্বাস্থ্যখাতে বিদ্যমান সমস্যা দূরীকরণে সকলের সহযোগিতা প্রয়োজন**

 **--স্বাস্থ্য উপদেষ্টা**

ঢাকা, ৯ ভাদ্র (২৪ আগস্ট):

স্বাস্থ্য ও পরিবার কল্যাণ উপদেষ্টা নূরজাহান বেগম বলেছেন, স্বাস্থ্য ব্যবস্থায় নানা প্রকার সমস্যা বিদ্যমান। এসব সমস্যা সমাধান করে স্বাস্থ্যখাতকে উন্নত পর্যায়ে নিয়ে যেতে সকলের সহযোগিতা একান্ত প্রয়োজন।

স্বাস্থ্য ও পরিবার কল্যাণ উপদেষ্টা নূরজাহান বেগম আজ নোয়াখালী জেলার বন্যাদুর্গত সোনাইমুড়ী উপজেলা পরিদর্শন শেষে এ কথা বলেন।

উপদেষ্টা বলেন, আজ আমি কাশীপুর  বহুমুখী উচ্চ বিদ্যালয় আশ্রয় কেন্দ্র, কাশীপুর মুহাম্মদীয়া ফাজিল মাদ্রাসা, ওয়াছেকপুর আল ফালাহ মডেল হাই স্কুল আশ্রয়কেন্দ্র পরিদর্শন করেছি। এসব এলাকায় পানি বিশুদ্ধকরণ ট্যাবলেটের অপ্রতুলতা আছে। এ বিষয়ে সংশ্লিষ্টদের নির্দেশ দেয়া হয়েছে যাতে প্রয়োজনীয় ঔষধ সামগ্রী মজুত থাকে। এছাড়া ফিটকিরি দিয়েও পানি জীবাণুমুক্ত করা যায়। এ অবস্থায় বন্যা চলাকালে বিশুদ্ধকরণ ব্যতীত নলকূপের পানি পান করা যায় না। এক্ষেত্রে স্বাস্থ্য অধিদপ্তর ও মাঠ পর্যায়ের কর্মীদের জনগনকে সচেতন করার জন্য দৃঢ় ভূমিকা রাখতে হবে। স্বাস্থ্যসেবা খাতের কর্মীদের জনবান্ধব ও সেবামূলক মনোভাব পোষণ করতে হবে। জনগণের কাছে সেবা প্রদানের ক্ষেত্রে খারাপ ব্যবহারের কোনো সুযোগ নেই।

উপদেষ্টা বলেন, বন্যা পরবর্তী সময়ে ডায়রিয়া, কলেরা, চর্মরোগ-সহ নানা রোগের প্রাদুর্ভাব দেখা দেয়। এ বিষয়ে আমাদের এখন থেকেই সচেতন হতে হবে।

আশ্রয়কেন্দ্র পরিদর্শনকালে উপদেষ্টা আশ্রয়রত মানুষ বিশেষ করে নারী ও শিশুদের সাথে সামগ্রিক চিকিৎসাসেবা, ত্রাণ-সাহায্য, পরিবার পরিকল্পনা এবং নবজাতকের স্বাস্থ্যসেবা নিয়ে কথা বলেন।

পরিদর্শনকালে নোয়াখালী জেলা সিভিল সার্জন ডাঃ মাসুম ইফতেখার, নোয়াখালী জেলা প্রশাসনের কর্মকর্তাবৃন্দ এবং বৈষম্যবিরোধী আন্দোলনের স্বাস্থ্য বিষয়ক কেন্দ্রীয় উপকমিটির সদস্যবৃন্দ উপস্থিত ছিলেন।

#

শাহাদাত/খায়ের/ফেরদৌস/সঞ্জীব/রেজাউল/২০২৪/১৯১৮ ঘণ্টা

তথ্যবিবরণী     নম্বর: ৫২৭

**কোভিড-১৯ সংক্রান্ত সর্বশেষ প্রতিবেদন**

ঢাকা, ৯ ভাদ্র (২৪ আগস্ট):

          স্বাস্থ্য অধিদপ্তরের তথ্যানুযায়ী শুক্রবার সকাল ৮টা থেকে আজ শনিবার সকাল ৮টা পর্যন্ত ২৪ ঘণ্টায় দেশে ১ জনের শরীরে করোনা সংক্রমণ পাওয়া গেছে। এ সময় ১৭ জনের নমুনা পরীক্ষা করা হয়েছে। নমুনা পরীক্ষার বিপরীতে রোগী শনাক্তের হার ৫ দশমিক ৮৮ শতাংশ।

          গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৯৯ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৯ হাজার ৬৫ জন।

#

দাউদ/আকরাম/ফেরদৌস/সঞ্জীব/শামীম/২০২৪/১৭৩০ঘণ্টা

তথ্যবিবরণী                                                                                               নম্বর: ৫২৬

**বন্যার্তদের সাহায্যার্থে স্বাস্থ্য ও পরিবার কল্যাণ মন্ত্রণালয় ও এর অধীন প্রতিষ্ঠানসমূহের**

**কর্মকর্তা-কর্মচারীগণের এক দিনের মূল বেতন প্রধান উপদেষ্টার ত্রাণ ও কল্যাণ তহবিলে প্রদানের সিদ্ধান্ত**

ঢাকা, ৯ ভাদ্র (২৪ আগস্ট):

দেশে বন্যা পীড়িত মানুষের সহযোগিতার জন্য স্বাস্থ্য ও পরিবার কল্যাণ মন্ত্রণালয় (স্বাস্থ্য সেবা বিভাগ এবং স্বাস্থ্য শিক্ষা ও পরিবার কল্যাণ বিভাগ) ও এর আওতাধীন সকল প্রতিষ্ঠানের কর্মকর্তা-কর্মচারীগণের এক দিনের মূল বেতন প্রধান উপদেষ্টার ত্রাণ ও কল্যাণ তহবিলে প্রদানের সিদ্ধান্ত গৃহীত হয়েছে।

স্বাস্থ্য ও পরিবার কল্যাণ মন্ত্রণালয়ের এক প্রেস বিজ্ঞপ্তির মাধ্যমে আজ এ তথ্য জানানো হয়েছে।

#

শাহাদাত/রবি/সাজ্জাদ/**মানসুরা/২০২৪/১৫৪০ ঘণ্টা**

তথ্যবিবরণী নম্বর : ৫২৫

টেলিভিশন চ্যানেলে স্ক্রল আকারে প্রচারের জন্য

**সকল ইলেকট্রনিক মিডিয়া**

ঢাকা, ৯ ভাদ্র (২৪ আগস্ট):

 সরকারি-বেসরকারি টিভি চ্যানেলসহ অন্যান্য ইলেকট্রনিক মিডিয়ায় নিম্নোক্ত বার্তাটি স্ক্রল আকারে প্রচারের জন্য অনুরোধ করা হলো :

**মূলবার্তা:**

‘দেশের বন্যা পীড়িত মানুষের সহযোগিতার জন্য স্বাস্থ্য ও পরিবার কল্যাণ মন্ত্রণালয় (স্বাস্থ্য সেবা বিভাগ এবং স্বাস্থ্য শিক্ষা ও পরিবার কল্যাণ বিভাগ) ও এর আওতাধীন সকল প্রতিষ্ঠানের কর্মকর্তা-কর্মচারীগণের এক দিনের মূল বেতন মাননীয় প্রধান উপদেষ্টার ত্রাণ ও কল্যাণ তহবিলে প্রদানের সিদ্ধান্ত গৃহীত হয়েছে-স্বাস্থ্য ও পরিবার কল্যাণ মন্ত্রণালয়।’

#

শাহাদাত/রবি/সাজ্জাদ**/মানসুরা/২০২৪/১৫৪০ ঘণ্টা**

তথ্যবিবরণী     নম্বর: ৫২৪

**আগামীকাল থেকে চালু হচ্ছে মেট্রোরেল**

 **-ডিএমটিসিএল কর্তৃপক্ষ**

ঢাকা, ৯ ভাদ্র (২৪ আগস্ট):

আগামীকাল রবিবার থেকে নতুন নির্ধারিত সূচি অনুযায়ী মেট্রোরেল চালু হচ্ছে বলে জানিয়েছেন ডিএমটিসিএল কর্তৃপক্ষ । যাত্রীদের জন্য মেট্রোরেল ভ্রমণ সংক্রান্ত প্রয়োজনীয় নির্দেশাবলী ডিএমটিসিএল-এর অফিশিয়াল ওয়েবসাইট (https://dmtcl.gov.bd) ও ফেসবুক পেইজে https://www.facebook.com/DMTCL?mibextid=zbWKwL পাওয়া যাবে।

অনিবার্য কারণবশত মিরপুর-১০ ও কাজীপাড়া মেট্রোরেল স্টেশনে আপাতত মেট্রোট্রেন থামবে না এবং যাত্রীসেবা কার্যক্রম বন্ধ থাকবে।

#

নোবেল/রবি/সাজ্জাদ/শামীম/২০২৪/১৭০১ ঘণ্টা

তথ্যবিবরণী                                                                                                         নম্বর: ৫২৩

দেশে চলমান বন্যা পরিস্থিতি নিয়ে দুর্যোগ ব্যবস্থাপনা ও ত্রাণ মন্ত্রণালয়ের সংবাদ সম্মেলন

**বন্যায় আক্রান্ত জেলা সংখ্যা ১১টি ও ক্ষতিগ্রস্থ লোকসংখ্যা প্রায় ৫০ লাখ**

ঢাকা, ৯ ভাদ্র (২৪ আগস্ট):

দেশের চলমান বন্যায় ১১টি জেলা আক্রান্ত হয়েছে। জেলাগুলো হলো-ফেনী, কুমিল্লা, চট্টগ্রাম, খাগড়াছড়ি, নোয়াখালী, মৌলভীবাজার, হবিগঞ্জ, ব্রাহ্মণবাড়ীয়া, সিলেট, লক্ষীপুর ও কক্সবাজার। বন্যা প্লাবিত উপজেলা ৭৭টি এবং ক্ষতিগ্রস্ত ইউনিয়ন ও পৌরসভা ৫৮৭টি। এতে মোট ৯ লাখ ৪৪ হাজার ৫৪৮ পরিবার পানিবন্দি হয়ে পড়েছে এবং ক্ষতিগ্রস্ত লোকসংখ্যা ৪৯ লাখ ৩৮ হাজার ৫৩৫ জন। এ পর্যন্ত মৃত লোকসংখ্যা ১৮ জনের মধ্যে মহিলা ২ জন। কুমিল্লায় ৪ জন, ফেনীতে ১ জন, চট্টগ্রামে ৫ জন, নোয়াখালীতে ৩ জন, ব্রাহ্মণবাড়ীয়ায় ১ জন, লক্ষীপুরে ১ জন ও কক্সবাজারে ৩ জন মৃতুবরণ করেছে। পানিবন্দি ও ক্ষতিগ্রস্ত লোকদের আশ্রয় প্রদানের জন্য মোট ৩ হাজার ৫২৭টি আশ্রয়কেন্দ্র খোলা হয়েছে এবং আশ্রয়কেন্দ্রগুলোতে মোট ২ লাখ ৮৪ হাজার ৮৮৮ জন লোক ও ২১ হাজার ৬৯৫টি গবাদি পশুকে আশ্রয় দেয়া হয়েছে। এছাড়া, ১১ জেলার ক্ষতিগ্রস্তদের চিকিৎসা সেবা প্রদানের জন্য মোট ৭৭০টি মেডিকেল টিম চালু করা হয়েছে।

দুর্যোগ ব্যবস্থাপনা ও ত্রাণ মন্ত্রণালয়ের সচিব মোঃ কামরুল হাসান আজ মন্ত্রণালয়ের সভাকক্ষে সাংবাদিকদের ব্রিফকালে এ সকল তথ্য উপস্থাপন করেন।

এ সময় সচিব বলেন, বন্যায় ক্ষতিগ্রস্তদের মাঝে বিতরণের জন্য বন্যায় ক্ষতিগ্রস্থ বিভিন্ন জেলায় দুর্যোগ ব্যবস্থাপনা ও ত্রাণ মন্ত্রণালয় হতে মোট ৩ কোটি ৫২ লাখ নগদ টাকা, ২০ হাজার ১৫০ মে.টন চাল এবং ১৫ হাজার প্যাকেট শুকনা খাবার, ৩৫ লাখ টাকা শিশু খাদ্য এবং ৩৫ লাখ টাকা গো-খাদ্য বাবদ বরাদ্দ দেয়া হয়েছে। এর মধ্যে চট্টগ্রামে ৩৫ লাখ টাকা ও ১ হাজার ৬শ মে.টন চাল, শিশু খাদ্য ৫ লাখ টাকা ও গো-খাদ্য ৫ লাখ টাকা; কুমিল্লায় ৪৫ লাখ টাকা ও ২ হাজর ৬শ মে.টন চাল; ফেনীতে ৬২ লাখ টাকা, ২ হাজার ৯শ মে.টন চাল ও ৬ হাজার প্যাকেট শুকনা খাবার, শিশু খাদ্য ৫ লাখ টাকা ও গো-খাদ্য ৫ লাখ টাকা; নোয়াখালীতে ৪৫ লাখ টাকা, ২ হাজার ৬শ মে.টন চাল ও ১ হাজার প্যাকেট শুকনা খাবার, শিশু খাদ্য ৫ লাখ টাকা ও গো-খাদ্য ৫ লাখ টাকা; সিলেটে ৪৫ লাখ টাকা, ২ হাজার ৬শ মে.টন চাল ও ৪ হাজার প্যাকেট শুকনা খাবার, শিশু খাদ্য ৫ লাখ টাকা ও গো-খাদ্য ৫ লাখ টাকা; মৌলভীবাজারে ৩০ লাখ টাকা, ২ হাজার ৩৫০ মে.টন চাল ও ১ হাজার প্যাকেট শুকনা খাবার; হবিগঞ্জে ৩৫ লাখ টাকা, ২ হাজার ৪শ মে.টন চাল ও ৩ হাজার প্যাকেট শুকনা খাবার, শিশু খাদ্য ৫ লাখ টাকা ও গো-খাদ্য ৫ লাখ টাকা; ব্রাহ্মণবাড়ীয়ায় ১৫ লাখ টাকা, ১ হাজার ৬শ মে.টন চাল; লক্ষ্মীপুরে ১০ লাখ টাকা, ৫শ মে.টন চাল, শিশু খাদ্য ৫ লাখ টাকা ও গো-খাদ্য ৫ লাখ টাকা; খাগড়াছড়িতে ১০ লাখ টাকা, ৫শ মে.টন চাল এবং কক্সবাজারে ২০ লাখ টাকা, ৫শ মে.টন চাল, শিশু খাদ্য ৫ লাখ টাকা ও গো-খাদ্য ৫ লাখ টাকা বরাদ্দ দেয়া হয়েছে। এছাড়া, দেশের সকল জেলায় পর্যাপ্ত ত্রাণ সামগ্রী মজুদ রয়েছে।

বন্যায় ক্ষতিগ্রস্তদের অর্থ সহায়তা প্রদানের জন্য আগ্রহী ব্যক্তিগণ প্রধান উপদেষ্টার ত্রাণ ও কল্যাণ তহবিল, সোনালী ব্যাংক কর্পোরেট শাখা, প্রধান উপদেষ্টার কার্যালয়, হিসাব নম্বর-০১০৭৩৩৩০০৪০৯৩ এ প্রেরণ করতে পারবেন। অন্যদিকে দুর্যোগ ব্যবস্থাপনা ও ত্রাণ মন্ত্রণালয়ে সার্বক্ষণিক কন্ট্রোল রুম খোলা হয়েছে। তথ্য ও সহযোগিতার জন্য ০২৫৫১০১১১৫ নম্বর চালু রয়েছে।

#

সাজ্জাদ/রবি/শামীম/২০২৪/১৪৫০ ঘণ্টা

তথ্যবিবরণী                                                                                               নম্বর: ৫২২

**বন্যায় ক্ষতিগ্রস্তদের সহায়তায় মন্ত্রিপরিষদ বিভাগ ও মাঠ প্রশাসনের**

**সকল সদস্যের এক দিনের বেতন প্রধান উপদেষ্টার ত্রাণ ও কল্যাণ তহবিলে প্রদানের সিদ্ধান্ত**

ঢাকা, ৯ ভাদ্র (২৪ আগস্ট):

 দেশে সাম্প্রতিক ভয়াবহ বন্যায় ক্ষতিগ্রস্তদের সাহায্য-সহায়তা প্রদানের লক্ষ্যে মন্ত্রিপরিষদ বিভাগ ও মাঠ প্রশাসনের সকল সদস্যের এক দিনের বেতন প্রধান উপদেষ্টার ত্রাণ ও কল্যাণ তহবিলে প্রদান করার সিদ্ধান্ত গৃহীত হয়েছে।

 মন্ত্রিপরিষদ বিভাগের এক সংবাদ বিজ্ঞপ্তিতে আজ এ তথ্য জানানো হয়েছে।

 #

সুমন/রবি/সাজ্জাদ/**মানসুরা/২০২৪/১২৪৫ ঘণ্টা**

তথ্যবিবরণী নম্বর : ৫২১

টেলিভিশন চ্যানেলে স্ক্রল আকারে প্রচারের জন্য

**সকল ইলেকট্রনিক মিডিয়া**

ঢাকা, ৯ ভাদ্র (২৪ আগস্ট):

 সরকারি-বেসরকারি টিভি চ্যানেলসহ অন্যান্য ইলেকট্রনিক মিডিয়ায় নিম্নোক্ত বার্তাটি স্ক্রল আকারে প্রচারের জন্য অনুরোধ করা হলো :

**মূলবার্তা:**

‘সাম্প্রতিক ভয়াবহ বন্যায় ক্ষতিগ্রস্তদের সাহায্য-সহায়তা প্রদানের লক্ষ্যে মন্ত্রিপরিষদ বিভাগ এবং মাঠ প্রশাসনের সকল সদস্যের এক দিনের বেতন মাননীয় প্রধান উপদেষ্টার ত্রাণ ও কল্যাণ তহবিলে প্রদান করার সিদ্ধান্ত গৃহীত হয়েছে-মন্ত্রিপরিষদ বিভাগ।’

#

সুমন/রবি/সাজ্জাদ**/মানসুরা/২০২৪/১২৫০ ঘণ্টা**

তথ্যবিবরণী                                                                                               নম্বর: ৫২০

**বন্যা পরিস্থিতি পর্যবেক্ষণে যুব ও ক্রীড়া উপদেষ্টার কুমিল্লা ও নোয়াখালী সফর**

কুমিল্লা, ৯ ভাদ্র (২৪ আগস্ট):

দেশে চলমান বন্যা পরিস্থিতি পর্যবেক্ষণ ও প্রয়োজনীয় দিক নির্দেশনা প্রদানের লক্ষ্যে গতকাল কুমিল্লা ও নোয়াখালী জেলা সফর করেছেন যুব ও ক্রীড়া উপদেষ্টা আসিফ মাহমুদ সজীব ভূঁইয়া।

এ উপলক্ষ্যে কুমিল্লা সার্কিট হাউজে আয়োজিত এক মতবিনিময় সভায় প্রধান অতিথির বক্তব্যে উপদেষ্টা বন্যা পরিস্থিতি মোকাবেলায় সম্পৃক্ত সবাইকে ধন্যবাদ জানান। তিনি বলেন, স্বৈরশাসক দেশের হাজার হাজার কোটি টাকা লুট করে পালিয়ে গেছে, দেশকে অর্থনৈতিকভাবে পঙ্গু বানিয়ে গেছে। তবে, দেশের মানুষ অন্তর্বর্তীকালীন সরকারের সঙ্গে আছে, সবাই এগিয়ে আসলে দেশ গড়তে সময় লাগবে না। তিনি যেকোন দুর্যোগ মোকাবিলায় দেশের মানুষকে এক থাকারও আহ্বান জানান।

যুব উন্নয়ন অধিদপ্তরের রেজিস্টার্ড যুবকদের কার্যক্রম নিয়ে কথা বলতে গিয়ে উপদেষ্টা বলেন, দুঃসময়ে যে কোন সংকট উত্তরণে যুব ও ক্রীড়া অধিদপ্তরের ১৮ হাজার ৫শত কর্মঠ ও দক্ষ যুবকরা মাঠে রয়েছেন। তিনি বন্যা দুর্গতদের সহায়তায় যুব ও ক্রীড়া মন্ত্রণালয় এবং শ্রম ও কর্মসংস্থান মন্ত্রণালয়ের সকল কর্মকর্তাদের একদিনের বেতন প্রধান উপদেষ্টার ত্রাণ তহবিলে জমা দেওয়ার ঘোষণা দেন। একই কার্যক্রম হাতে নেওয়ায় তিনি সেনাবাহিনীকেও সাধুবাদ জানান।

মতবিনিময় শেষে উপদেষ্টা লাকসামের উত্তরদা উচ্চ বিদ্যালয়ের আশ্রয় কেন্দ্র পরিদর্শন করেন। তিনি বন্যার্তদের সার্বিক খোঁজ খবর নেন, তাদের বর্তমান পরিস্থিতির কথা শুনেন এবং দুর্গতদের মাঝে ত্রাণ বিতরণ কর্মসূচি প্রত্যক্ষ করেন।

উপদেষ্টা নোয়াখালীর চৌমুহনীতে বন্যা-দুর্গতদের আশ্রয় কেন্দ্র পরিদর্শনকালে তাদের সর্বাত্মক সহযোগিতার আশ্বাস দেন। তিনি বলেন, ছাত্র-জনতা বৈষম্যবিরোধী আন্দোলন করেছে শুধু ক্ষমতার পালাবদলের জন্য নয়, পুরো দেশকে পুনর্গঠনের জন্য।

 #

আলম/রবি/সাজ্জাদ/**মানসুরা/২০২৪/১১৫৩ ঘণ্টা**